**ՀԻՄՆԱՎՈՐՈՒՄ**

**««ՀՍԿԻՉ-ԴՐԱՄԱՐԿՂԱՅԻՆ ՄԵՔԵՆԱՆԵՐԻ ՆԵՐԴՐՄԱՆ ԳՐԱՍԵՆՅԱԿ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԸ ԼՈՒԾԱՐԵԼՈՒ ԵՎ ՊԱՐՏՔԸ ՆԵՐԵԼՈՒՆ ՀԱՄԱՁԱՅՆՈՒԹՅՈՒՆ ՏԱԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ՈՐՈՇՄԱՆ ՆԱԽԱԳԾԻ**

* 1. **Կարգավորման ենթակա խնդիրը.**

**««Հսկիչ-դրամարկղային մեքենաների ներդրման գրասենյակ» պետական ոչ առևտրային կազմակերպությունը լուծարելու և պարտքը ներելուն համաձայնություն տալու մասին»** Հայաստանի Հանրապետության կառավարության որոշմաննախագծի ընդունումը պայմանավորված է «**Հսկիչ-դրամարկղային մեքենաների ներդրման գրասենյակ» պետական ոչ առևտրային կազմակերպության** (այսուհետ՝ ՊՈԱԿ) **լուծարմամբ և վերջինիս գործառույթների իրականացումը ՀՀ պետական եկամուտների կոմիտեին (այսուհետ՝ Կոմիտե) վերապահմամբ։**

 **2․ Ընթացիկ իրավիճակը և իրավական ակտի ընդունման անհրաժեշտությունը․**

ՀՀ կառավարության 08․11․2012թ․ թիվ 1419-Ն որոշման 1-ին կետի համաձայն ստեղծվել է ՊՈԱԿ-ը։

Ներկայումս նախատեսվում է լուծարել ՊՈԱԿ-ը և վերջինիս գործառույթների իրականացումը վերապահել Կոմիտեին։

Մասնավորապես, ՊՈԱԿ-ի լուծարման արդյունքում Կոմիտեին են վերապահվում հետևյալ լիազորությունները․

* Հարկային մարմնի կողմից Հայաստանի Հանրապետությունում շահագործվող հսկիչ դրամարկղային մեքենաների տեխնիկական սպասարկման կազմակերպում, ինչպես հսկիչ դրամարկղային մեքենաներին ներկայացվող պահանջների և դրանց ծրագրային ապահովման համապատասխանության եզրակացության տրամադրում հարկային մարմնի ղեկավարի սահմանած կարգով։

Ընդ որում, հարկային մարմնի կողմից կազմակերպվող՝ Հայաստանի Հանրապետության կառավարության 1998 թվականի նոյեմբերի 17-ի «Հայաստանի Հանրապետության սահմանամերձ համայնքների ցանկը հաստատելու մասին» N 713 որոշմամբ հաստատված ցանկում ներառված սահմանամերձ գյուղերում հաշվառված և այդ գյուղերում փաստացի գործունեություն իրականացնող հարկ վճարողների հսկիչ դրամարկղային մեքենաների տեխնիկական սպասարկման իրականացում և այդ հարկ վճարողներին հսկիչ դրամարկղային մեքենաների տրամադրում անհատույց հիմունքներով։

Միաժամանակ, «Պետական ոչ առևտրային կազմակերպությունների մասին» ՀՀ օրենքի (այսուհետ՝ Օրենք) 19-րդ հոդվածի «ժբ» պարբերության համաձայն՝ հիմնադրի որոշմամբ պետական կազմակերպության կոլեգիալ կառավարման մարմնին, ի թիվս այլ լիազորությունների, կարող են վերապահվել պետական կազմակերպության գույքի օտարման և ձեռքբերման հետ կապված խոշոր գործարքների կնքման համար համաձայնություն տալը, եթե հիմնադրի որոշմամբ կամ պետական կազմակերպության կանոնադրությամբ այդ լիազորությունը վերապահվել է իրեն։

Օրենքի 22-րդ հոդվածի 1-ին մասի համաձայն՝ խոշոր են այն գործարքը կամ մի քանի փոխկապակցված գործարքները, որոնք կապված են պետական կազմակերպության կողմից ուղղակիորեն կամ անուղղակիորեն գույք ձեռք բերելու, օտարելու կամ օտարելու հնարավորության հետ, որի արժեքը կազմում է նման գործարքներ կատարելու մասին որոշման ընդունման օրվան նախորդող եռամսյակում տրված հաշվապահական հաշվետվությամբ պետական կազմակերպությանը սեփականության իրավունքով պատկանող գույքի արժեքի հիսուն տոկոսից ավելին: Խոշոր չեն այն գործարքները, որոնք կատարվում են պետական կազմակերպության առօրյա գործունեության ընթացքում և համարվում են տվյալ կազմակերպության կանոնադրական խնդիրներից ուղղակիորեն բխող գործառույթ:

Նույն հոդվածի 2-րդ մասի համաձայն՝ խոշոր գործարքը կատարվում է լիազորված պետական մարմնի համաձայնությամբ:

ՀՀ կառավարության 2012 թվականի նոյեմբերի 8-ի N 1419-Ն որոշման հավելվածի 2-րդ կետի 4-րդ պարբերությամբ սահմանված է, որ հսկիչ դրամարկղային մեքենաների (այսուհետ՝ ՀԴՄ) տեխնիկական սպասարկման կազմակերպման համար ՊՈԱԿ-ը, պայմանագրով նախատեսված լինելու դեպքում, իրավաբանական անձանցից և անհատ ձեռնարկատերերից յուրաքանչյուր ամիս կարող է գանձել միջնորդավճար՝ ՊՈԱԿ-ի խորհրդի կողմից հաստատված չափով: Վերջինիս կողմից միջնորդավճարի չափը սահմանվել էր յուրաքանչյուր ՀԴՄ-ի տեխնիկական սպասարկման համար վճարված գումարից 8%։

2019 թվականի մարտի 29-ի ՀՀ կառավարության N 331, N 332 և N 310 որոշումներով ազատականացվեց ՀԴՄ սարքերի ներմուծման, իրացման և սպասարկման շուկան: Վերջինիս արդյունքում յուրաքանչյուր տնտեսվարող սուբյեկտ կարող է իրականացնել ՀՀ կառավարության կողմից սահմանված պահանջներին համապատասխան ՀԴՄ-ի ներմուծում, ծրագրային ապահովման մշակում, այդ սարքերի իրացում և սպասարկում: Նախատեսվեց նաև, որ ՊՈԱԿ-ը կտրամադրի ՀՀ կառավարության սահմանած՝ ՀԴՄ-ին ներկայացվող պահանջներին և դրանց ծրագրային ապահովման համապատասխանության եզրակացություն:

2019 թվականի օգոստոսից որոշ կազմակերպությունների կողմից ՊՈԱԿ-ին չեն վճարվել սահմանված միջնորդավճարները։ Համաձայն կազմակերպությունների կողմից ներկայացված հաշվետվությունների 2020 թվականի ապրիլի դրությամբ չվճարված գումարը կազմել է 47,366,037 դրամ։ Հարկ է նշել, որ ապրիլից հետո տվյալ կազմակերպությունների կողմից ՊՈԱԿ-ին հաշվետվություն չի ներկայացվել։

Հաշվի առնելով այն հանգամանքը, որ նախատեսվում է լուծարել ՊՈԱԿ-ը, ուստի անհրաժեշտություն է առաջացել նաև ՀԴՄ-ների տեխնիկական սպասարկում իրականացնող կազմակերպություններին (իրավաբանական անձանց և անհատ ձեռնարկատերերին) ազատել վերջիններիս և ՊՈԱԿ-ի միջև պայմանագրով սահմանված չվճարված միջնորդավճարներից:

Հարկ ենք համարում նշել, որ ՊՈԱԿ-ի նպատակն է եղել Հայաստանի Հանրապետությունում իրականացնել ՀԴՄ-ների ներդրման գործընթացը։ Սակայն ՀԴՄ-ների շուկայի ազատականացումից հետո (համաձայն Հայաստանի Հանրապետության կառավարության 2019 թվականի մարտի 29-ի N 331, N 332 և N 310 որոշումների) ՀԴՄ-ների ներդրման գործընթացն իրականացվում է տնտեսվարող սուբյեկտների կողմից, իսկ ՊՈԱԿ-ի կողմից միայն ՀՀ կառավարության 1998 թվականի նոյեմբերի 17-ի «Հայաստանի Հանրապետության սահմանամերձ համայնքների ցանկը հաստատելու մասին» N 713 որոշմամբ հաստատված ցանկում ներառված սահմանամերձ գյուղերում հաշվառված և փաստացի գործունեություն իրականացնող հարկ վճարողներին անհատույց օգտագործման իրավունքով ՀԴՄ-ների տրամադրումը։ Այսպիսով, տնտեսվարող սուբյեկտները կարող են իրականացնել ՀՀ կառավարության կողմից սահմանված պահանջներին համապատասխան հսկիչ դրամարկղային մեքենաների ներմուծում, ծրագրային ապահովման մշակում, այդ սարքերի իրացում և սպասարկում:

Միաժամանակ, հարկ է նշել, որ մինչև ՀԴՄ-ների ներդրման գործընթացի ազատականացումը, համաձայն ՀՀ կառավարության 2017 թվականի հուլիսի 20-ի N 861-Ն որոշման 1-ին կետի 7-րդ ենթակետի՝ հարկ վճարողները (բացառությամբ  ավելացված արժեքի հարկ վճարող համարվող հարկ վճարողների, ինչպես նաև այն հարկ վճարողների, ովքեր ՀՀ կառավարության 1998 թվականի նոյեմբերի 17-ի «Հայաստանի Հանրապետության սահմանամերձ համայնքների ցանկը հաստատելու մասին» N 713 որոշմամբ հաստատված ցանկում ներառված սահմանամերձ գյուղերում հաշվառված և փաստացի գործունեություն իրականացնող հարկ վճարողներ են) իրենց ցանկությամբ կարող էին ՀԴՄ-ի գնի վճարումը իրականացնել  2 տարվա ընթացքում տարաժամկետ վճարումներով` ամսական համամասնությամբ: Այդ հարկ վճարողների և ՊՈԱԿ-ի միջև կնքվել են ՀԴՄ-ի գնի տարաժամկետ վճարման պայմանով առուվաճառքի պայմանագիր։ Ընդ որում այդ պայմանագրով սահմանվել է նաև պայմանագրի հավելվածով նախատեսված ժամկետների խախտման համար ՀԴՄ-ն ձեռք բերած անձի նկատմամբ յուրաքանչյուր ուշացված օրվա համար տույժի հաշվարկում` վճարման ենթակա, սակայն չվճարված գումարի 1 (մեկ) տոկոսի չափով։

Որոշ հարկ վճարողներ ի վիճակի չեն եղել վճարելու պայմանագրով նախատեսված վճարման ենթակա գումարները, որի արդյունքում հաշվարկվել են տույժեր։

Ելնելով վերոգրյալ իրավակարգավորումներից և հաշվի առնելով այն հանգամանքը, որ ՊՈԱԿ-ի կողմից հարկ վճարողների հետ կնքված հսկիչ դրամարկղային մեքենայի գնի տարաժամկետ վճարման պայմանով առուվաճառքի պայմանագրերով սահմանված վճարումները ժամանակին չկատարելու համար հաշվարկված տույժերից ազատումը և դրանց հաշվարկի դադարեցումը, ինչպես ՀԴՄ-ների տեխնիկական սպասարկում իրականացնող կազմակերպություններին (իրավաբանական անձանց և անհատ ձեռնարկատերերին) վերջիններիս և ՊՈԱԿ-ի միջև պայմանագրով սահմանված չվճարված միջնորդավճարներից ազատումը և դրանց գանձման դադարեցումը՝ որպես գույքի օտարման գործարք (տույժերը և միջնորդավճարները ներելու մասով) համապատասխանում է Օրենքի 22-րդ հոդվածի 1-ին մասով սահմանված պահանջներին (ՊՈԱԿ-ին սեփականության իրավունքով պատկանող գույքի սկզբնական արժեքը կազմում է 25 687 750 դրամ, իսկ հաշվեկշռային արժեքը 30․09․2021 թվականի դրությամբ՝ 7 706 800 դրամ, ինչը համապատասխանում է Օրենքի 22-րդ հոդվածի 1-ին մասով սահմանված պահանջներին, այսինքն՝ ներվող պարտավորության չափը, մասնավորապես, 12․10․2021թ․ դրությամբ հաշվարկած տույժերը կազմում են 145 290 600 դրամ, 2020 թվականի ապրիլի դրությամբ միջնորդավճարը` 47,366,037 դրամ, գերազանցում է նշված գույքի արժեքի հիսուն տոկոսը), Նախագծով նախատեսվում է հանձնարարել Կոմիտեին՝ տալու իր համաձայնությունը ՊՈԱԿ-ի կողմից ՀԴՄ-ների տեխնիկական սպասարկում իրականացնող կազմակերպություններին (իրավաբանական անձանց և անհատ ձեռնարկատերերին) ազատելու չվճարված միջնորդավճարներից և դադարեցնելու միջնորդավճարների գանձումը, ինչպես նաև ազատելու ՊՈԱԿ-ից տարաժամկետ վճարման պայմանով ձեռք բերված ՀԴՄ-ների համար պայմանագրով սահմանված ժամկետում վճարումները չկատարելու համար հաշվարկված տույժերից և դադարեցնելու պայմանագրով սահմանված ժամկետում վճարումների չկատարման համար հետագա տույժերի հաշվարկը։

ՊՈԱԿ-ից շուրջ 9000 տնտեսվարող սուբյեկտների կողմից տարաժամկետ վճարման պայամանագրերով ձեռք բերված ՀԴՄ-ների համար չվճարված գումարը կազմում է 180.000.000 ՀՀ դրամ , իսկ հաշվարկված տույժերի կազմում է 145 290 600 դրամ։ Նշվածի մասով հարկ է նկատի ունենալ, որ ՀՀ քաղաքացիական օրենսգրքի 372-րդ հոդվածի 1-ին մասի համաձայն պայմանագրով որոշված բոլոր տուժանքների հանրագումարի չափը չի կարող գերազանցել տվյալ պահին առկա պարտքի հիմնական գումարը և որոշ դեպքերում հաշվարկված տույժերի մասով պայմանագրերի շրջանակում տույժերի գումարները վիճելի են։

Սակայն հարկ է նշել, որ Նախագծի ընդունման արդյունքում պարտապանների տույժերը ներելու դեպքում վերջիններիս կողմից ՀԴՄ սարքերի գումարները վճարելու հավանականությունը առավել քան իրատեսական է դառնալու՝ նաև առանց դատական գործընթացների իրականացման։

ՊՈԱԿ-ի՝ միասնական հաշվում առկա գումարը կազմում է 4.8 միլիոն ՀՀ դրամ, ԱԱՀ-ի գծով դեբետային մնացորդը կազմում է 46.0 միլիոն ՀՀ դրամ, իսկ դրոշմանիշային վճարի գծով գերավճարը` 80.000 ՀՀ դրամ:

ՊՈԱԿ-ի կողմից պետական ոչ առևտրային կազմակերպությունների նպատակային և ձեռնարկատիրական գործունեության տարեկան ֆինանսատնտեսական արդյունքների մասին 01.01.2020 - 31.12.2020թ-ի հաշվետվությունը ներկայացվել է վնասով:

 2018 թվականից Հայաստանի Հանրապետությունում PAXS900 մոդելի հսկիչ դրամարկղային մեքենաների ներդրման գործընթացի մեկնարկով պայմանավորված, ՀՀ կառավարության 2017 թվականի հուլիսի 17-ի N 861-Ն որոշման հիման վրա ՊՈԱԿ-ը 01.02.2018-31.12.2020թթ սահմանամերձ գյուղերում գործունեություն իրականացնող տնտեսվարողներին անհատույց տրամադրել է 579 հատ հսկիչ դրամարկղային մեքենաներ, իսկ 10․01․2018-03․10․2019թթ․ ընթացքում տարաժամկետ վճարման պայմանով առուվաճառքի պայմանագրեր կնքելու միջոցով, շուրջ քսան հազար տնտեսվարողների վաճառել է հսկիչ դրամարկղային մեքենաներ։ Պայմանագրի 7․3 կետով սահմանվել է պայմանագրի հավելվածով սահմանված վճարման ժամանակացույցով նախատեսված վճարման ժամկետների խախտման համար գնորդի նկատմամբ յուրաքանչյուր ուշացած օրվա համար տույժ: ՊՈԱԿ-ի կողմից հարկ վճարողների համար անցնող ժամանակահատվածվում հաշվարկվել են տույժեր, որոնցից մի մասը հարկ վճարողների կողմից արդեն իսկ փաստացի վճարվել են, իսկ մյուս մասը դեռևս հանդիսանում է առկա պարտավորություն։ ՀՀ ՊԵԿ նախագահի 2019 թվականի փետրվարի 5-ի թիվ 67-Ա հրամանի համաձայն ՊՈԱԿ-ի կողմից կատարվել է տնտեսվարողների կողմից արդեն ձեռք բերված ՀԴՄ-ների արժեքի վերահաշվարկ, որի արդյունքում առաջացել է նախորդ հաշվետու ժամանակաշրջանների համար նախկինում ներկայացված հաշվետվություններում արտացոլված հասույթի, գործընկերների հետ դեբիտորական և կրեդիտորական պարտավորությունների փոփոխություն, համաձայն որի փոփոխվել է նաև նախկինում ներկայացված վնասի չափը:

 **3․ Առաջարկվող կարգավորման բնույթը**

Նախատեսվում է ընդունել **««Հսկիչ-դրամարկղային մեքենաների ներդրման գրասենյակ» պետական ոչ առևտրային կազմակերպությունը լուծարելու մասին»** Հայաստանի Հանրապետության կառավարության անհատական իրավական ակտ՝ հիմք ընդունելով «Նորմատիվ իրավական ակտերի մասին» ՀՀ օրենքի 2-րդ հոդվածի 1-ին մասի 5-րդ կետը:

 **4․Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Կոմիտեի կողմից:

 **5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագծի ընդունումը բխում է Կառավարության 2021-2026թթ. Ծրագրի 6.4-րդ կետից։

Ըստ Կառավարության 2021-2016թթ․ Ծրագրի 6.4-րդ կետի՝ «Ինստիտուտների և գործառույթների արդիականացում» հատվածում կառավարությունը նպատակ ունի վերանայել պետական համակարգի ֆունկցիոնալ համակազմությունը և ըստ այդմ արդիականացնել ինստիտուցիոնալ կառուցվածքը՝ ապահովելով հանրային շահը սպասարկող արդյունավետ ինստիտուտներ և մեխանիզմներ։ Միջոցառումը նպատակ ունի հստակ գործողությունների և փաստահենք աշխատանքի արդյունքների միջոցով ապահովել ինստիտուցիոնալ արդիականացման գործընթացը՝ ձևավորելով պատասխանատու, հաշվետու, թափանցիկ, արդյունավետ, կայուն և ռեսուրսաարդյունավետ գործելակերպով աշխատող պետական հաստատություններ։

 **6․ Նպատակը և ակնկալվող արդյունքը.**

Նախագծի ընդունմամբ ՊՈԱԿ-ը կլուծարվի և վերջինիս գործառույթները կվերապահվեն Կոմիտեին։

Նախա­գծի ընդուն­­­­­­­­­­­­­­­­­­­­­­­­­­­ման արդ­յուն­­քում հարկ վճարողները ազատվում են հաշվարկված տույժերի վճարումից։ 12․10․2021 թվականի դրությամբ հաշվարկած տույժերը կազմում են 145 290 600 դրամ։

**7. Այլ տեղեկություններ**

**««Հսկիչ-դրամարկղային մեքենաների ներդրման գրասենյակ» պետական ոչ առևտրային կազմակերպությունը լուծարելու մասին»** Հայաստանի Հանրապետության կառավարության որոշմաննախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում:

**ՏԵՂԵԿԱՆՔ**

**««ՀՍԿԻՉ-ԴՐԱՄԱՐԿՂԱՅԻՆ ՄԵՔԵՆԱՆԵՐԻ ՆԵՐԴՐՄԱՆ ԳՐԱՍԵՆՅԱԿ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԸ ԼՈՒԾԱՐԵԼՈՒ ԵՎ ՊԱՐՏՔԸ ՆԵՐԵԼՈՒՆ ՀԱՄԱՁԱՅՆՈՒԹՅՈՒՆ ՏԱԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

**««Հսկիչ-դրամարկղային մեքենաների ներդրման գրասենյակ» պետական ոչ առևտրային կազմակերպությունը լուծարելու և պարտքը ներելուն համաձայնություն տալու մասին»** Հայաստանի Հանրապետության կառավարության որոշմաննախագծի ընդունման կապակցությամբ այլ նորմատիվ իրավական ակտեր ընդունելու անհրաժեշտություն չկա: